Nico van Gijsen: Ons is al deur groter pyne | Netwerk24
Deur Nico van Gijsen, Raad met jou Rande 02 Augustus 2020 00:07
'n Leser wat my rubrieke nou al lank volg, vra nou die dag hoe kan ek nog so positief bly as almal so negatief is: oor die land, oor die ekonomie, oor die politiek, noem maar op.
My antwoord? Ek kan nie bekostig om negatief te wees nie. 'n Negatiewe mens kan nie onbevange in 'n ander se belang optree nie – as finansiële beplanner, as pa en as oupa. In elk geval, wie stel nou regtig in 'n ou kla-gat belang?
Tog hoor ek alte gereeld grootbekke wat heeltyd loop te vertel dat jy al jou geld oorsee moet belê. Let wel, alles. En dan kry hulle soms sommer ook "bewyse" van uitstekende opbrengste êrens vandaan. Dit alles omdat Suid-Afrika kwansuis gedoem is.
Eintlik beweeg hulle vir my baie na aan parasiete. Hulle wil geld maak uit ons, maar hou nie van ons nie.
Alles in die ou Suid-Afrika was nie sleg nie. Net so is alles in die nuwe Suid-Afrika ook nie sleg nie. Maar dit as agtergrond. Kom ons kyk na beleggings.
Dis belangrik om te verstaan dat markte beweeg. As jy groei wil hê, moet jy in die mark wees met 'n groot deel van jou geld in aandele.
'n Buitelandse belegging is nie 'n aparte bateklas soos wat ek sien sommige wil voorgee nie. Dit is bloot 'n ander ekonomie waar aandele ook styg en daal, net soos hier.
Om te sê jy moet nou jou geld buiteland toe oorplaas omdat buitelandse aandele tot in Junie met 23% gegroei het teenoor Suid-Afrikaanse aandele se -7.5%, is nie goeie finansiële raad nie. In die jaar tot Junie 2009 het buitelandse aandele byvoorbeeld met 30% geval. Oor tyd het plaaslike aandele soms beter en soms swakker gevaar as buitelandse aandele.
Verder is dit meesal bitter dom om jou aandele te verkoop as die mark swak gevaar het. En dis veral sleg om dit dan byvoorbeeld alles oorsee te neem, net omdat die opbrengs daar so goed was. Jy verkoop nie laag en koop hoog nie. Elke mark, elke ekonomie, elke bateklas, kry sy beurt. Jy soek diversifikasie.
Onthou dit: Vir elke verkoper moet daar in 'n koper wees. Iemand gaan jou blootstelling aan Suid-Afrikaanse aandele koop. Dit moet, anders kan jy nie verkoop nie. Is daardie persoon dom? Of is dit die ouens wat geld maak? Jy koop tog liewer laag en verkoop as dit hoog is. Dis hoe jy geld maak.
Kyk byvoorbeeld wat het die Covid-19-paniek aan kliënte se beleggings gemaak. Die bygaande grafiek wys 'n beleggingsopbrengs van 'n werklike kliënt van my by Allan Gray. Op 27 Februarie was sy belegging R4 194 889. Toe kom die pandemie, mense raak paniekerig, verkoop en die markwaarde val. Sy belegging op 16 Maart was net R4 022 333, 'n verlies van R172 556 in minder as 'n maand.
Vandeesweek staan die belegging op R4 919 511. Dit is groei van meer as 22% sedert Maart. Sy korona-verlies is meer as uitgewis. Gelukkig het hy geluister en vasgebyt. Maar ander het verkoop. En ander het gekoop. Die een het geld verloor, die ander het groei van meer as 20% in vier maande gehad.
Iemand maak dus geld. En dis nie mense wat verkoop as markte sleg vaar nie. Dit is hulle wat dan die winskopies opraap. Hou jou oë oop. Hou jou ore toe. Nie alles in Suid-Afrika is altyd sleg nie.